ભાજપે આ વલણ કેમ લીધું એ પણ સમજવા જેવું છે. ભારતમાં રાજકારણીઓ દરેક બાબતને મતબૅંકના રાજકારણના ડાબલા ચડાવીને જ જુએ છે ને તેના કારણે તેમને બીજાની લાગણીની કે તેમની તકલીફોની ચિંતા જ નથી હોતી. આ કિસ્સામાં પણ એવું જ છે. લગ્નના નામે સગીર વયની છોકરીઓ સાથે શારીરિક સંબંધો બાંધવાના મૂળમાં બળલગ્નો છે ને ભાજપ જ્યાં મજબૂત છે એ ઉત્તર ભારતના હિન્દી પટ્ટામાં ઠેર ઠેર બાળલગ્નો થાય છે. રાજસ્થાન, મધ્ય પ્રદેશ, ઉત્તર પ્રદેશ વગેરે રાજ્યો તેમાં મોખરે છે. હવે ભાજપ સરકારે લગ્નના નામે સગીરાઓ પર થતા બળાત્કારને રોકવા હોય તો તેણે સૌથી પહેલાં તો બાળલગ્નો જ રોકવાં પડે. ભાજપમાં એટલું પાણી નથી કેમ કે એવું કરવા જાય તો તેની મતબૅંક લૂંટાઈ જાય. ભાજપને દેશની બેટીઓ કરતાં મતબૅંકની વધારે ચિંતા છે તેથી તેમના પર બળાત્કાર થતા હોય તો ભલે થતા, આપણે આપણી મતબૅંક સાચવો એમ માનીને તેણે હલકી માનસિકતા બતાવી.